OBRAZLOŽENJE
Nacrta Odluke o financiranju troškova sterilizacije pasa i mačaka na području Općine Sikirevci
I. PRAVNA OSNOVA ZA DONOŠENJE ODLUKE
Pravna osnova za donošenje Odluke o financiranju troškova sterilizacije pasa i mačaka na području Općine Sikirevci sadržana je u članku 35. stavku 1. točki 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članku 30. Statuta Općine Sikirevci („Službeni vjesnik Brodsko-posavske županije“ broj 11/21 i „Službeni glasnik Općine Sikirevci“ broj 1/22 i 7/23).
II. RAZLOZI DONOŠENJA ODLUKE
Općina Sikirevci prepoznaje važnost odgovornog držanja kućnih ljubimaca te potrebu provođenja mjera kojima se doprinosi kontroli razmnožavanja pasa i mačaka, sprječavanju nastanka neželjenih legla i smanjenju broja napuštenih životinja.
Sterilizacija ženki pasa i mačaka predstavlja jednu od mjera kojom se može dugoročno utjecati na smanjenje nekontroliranog razmnožavanja životinja i posljedično smanjiti mogućnost njihova napuštanja.
Slijedom navedenoga, predlaže se donošenje Odluke kojom bi Općina Sikirevci tijekom 2027. godine financirala 100 % troškova sterilizacije ženki pasa i ženki mačaka, uz ograničenje od najviše dvije ženke pasa i dvije ženke mačaka po kućanstvu.
Pravo na financiranje ostvarivali bi posjednici životinja s prebivalištem na području Općine Sikirevci, uz ispunjavanje uvjeta propisanih Odlukom. Provedba mjere organizirala bi se putem veterinarske ustanove s kojom bi Općina Sikirevci sklopila ugovor, a troškove izvršenih usluga Općina bi podmirivala izravno ugovorenoj veterinarskoj ustanovi.
Predloženom Odlukom utvrđuje se i ukupan iznos sredstava za provedbu mjere u 2027. godini, u visini od 2.000,00 eura, pri čemu bi se financiranje odobravalo do iskorištenja raspoloživih sredstava.
III. SREDSTVA POTREBNA ZA PROVEDBU ODLUKE
Za provedbu ove Odluke sredstva će se osigurati u Proračunu Općine Sikirevci za 2027. godinu, u ukupnom iznosu od 2.000,00 eura.
IV. SAVJETOVANJE S JAVNOŠĆU
Nacrt Odluke bio je upućen na savjetovanje s javnošću u trajanju od 30 dana, sukladno odredbama Zakona o pravu na pristup informacijama. Izvješće o provedenom savjetovanju priloženo je uz materijale za sjednicu Općinskog vijeća.
V. PRIJEDLOG ODLUKE
Slijedom navedenoga, predlaže se Općinskom vijeću Općine Sikirevci donošenje Odluke o financiranju troškova sterilizacije pasa i mačaka na području Općine Sikirevci, u predloženom tekstu.

